Hof verplig Zuma om voor Zondo-kommissie te verskynOudpres. Jacob Zuma (Foto: AP) Die konstitusionele hof het Donderdag beslis dat oudpres. Jacob Zuma voor die Zondo-kommissie van ondersoek oor staatskaping móét verskyn. Zuma word ook verplig om getuienis voor die kommissie te lewer en het geen reg om voor die kommissie te swyg mits hy nie kan bewys dat sy antwoord op die kommissie se vrae selfinkriminerend is nie. Die 78-jarige Zuma speel sedert 2018 kat en muis met die kommissie wat op die been gebring is om die plundery van staatskoffers tydens sy nege jaar lange bewind te ondersoek. Maroela Media het vroeër berig die oudpresident het nog net een keer voor die kommissie getuig, in Julie 2019, maar het na ŉ paar dae onttrek en aangevoer hy word soos ŉ beskuldigde eerder as ŉ getuie behandel. Hy het in November weer vlugtig voor die kommissie verskyn om te eis dat die voorsitter, adjunkhoofregter Raymond Zondo, hom aan die saak onttrek. Die kommissie het daarna ŉ nuwe dagvaarding uitgereik en ŉ dringende aansoek by die konstitusionele hof ingedien om Zuma te dwing om daaraan te voldoen. Die konstitusionele hof het nou gelas dat Zuma die koste vir die aansoek moet betaal. Die DA verwelkom die uitspraak en sê dat die Zondo-kommissie eenvoudig nie sy werk sou kon afhandel sonder die oudpresident se getuienis nie. “Die speletjie is nou verby vir Zuma. Indien hy nie vir sy getuienis verskyn nie, moet hy in hegtenis geneem word,” sê adv. Glynnis Breytenbach, DA-skaduminister van justisie. Breytenbach wys ook daarop dat Zuma al jare lank sy spreekwoordelike dag in die hof ontduik. “Hy het dieselfde strategie gebruik om nie te getuig in die saak na staatskaping nie hoewel hy by baie geleenthede geëis het dat sy naam in ere herstel word. “Hierdie aansoek was ŉ laaste, desperate poging om openbare aanspreeklikheid te vermy en die hof het die laaste woord. Zuma se dag het inderdaad nou aangebreek en daar is geen hoek meer waarin hy kan wegkruip nie.” Breytenbach beskryf die uitspraak as ŉ oorwinning vir Suid-Afrikaners en die kommissie wat al jare op Zuma wag om te getuig oor sy rol in staatskaping.